L 2/16
BG
Официален вестник на Европейския съюз
4.1.2023 г.
РЕГЛАМЕНТ ЗА ИЗПЪЛНЕНИЕ (ЕС) 2023/6 НА КОМИСИЯТА от 3 януари 2023 година за разрешаване на пускането на пазара на грахово-оризов протеин, ферментирал под въздействието на мицели на Lentinula edodes (гъба Шиитаке), като нова храна и за изменение на Регламент за изпълнение (ЕС) 2017/2470 (текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз, като взе предвид Регламент (ЕС) 2015/2283 на Европейския парламент и на Съвета от 25 ноември 2015 г. относно новите храни, за изменение на Регламент (ЕС) № 1169/2011 на Европейския парламент и на Съвета и за отмяна на Регламент (ЕО) № 258/97 на Европейския парламент и на Съвета и на Регламент (ЕО) № 1852/2001 на Комисията (1), и по-специално член 12, параграф 1 от него, като има предвид, че: (1)
В Регламент (ЕС) 2015/2283 се предвижда, че само новите храни, разрешени и включени в списъка на Съюза на новите храни, могат да бъдат пуснати на пазара в рамките на Съюза.
(2)
По силата на член 8 от Регламент (ЕС) 2015/2283 беше приет Регламент за изпълнение (ЕС) 2017/2470 на Комисията (2), с който се изготвя списък на Съюза на новите храни.
(3)
На 12 декември 2019 г. дружеството MycoTechnology, Inc. („заявителят“) подаде до Комисията заявление в съответствие с член 10, параграф 1 от Регламент (ЕС) 2015/2283 за пускането на пазара на Съюза на грахово-оризов протеин, ферментирал под въздействието на мицели на Lentinula edodes (гъба Шиитаке), като нова храна.
Заявителят поиска ферментиралият грахово-оризов протеин да се използва в печива, хляб, хлебчета, крутони, пици, зърнени закуски, зърнени блокчета, напитки на основата на плодове и зеленчуци, напитки на прах, какаови и шоколадови сладкарски изделия, млечни аналози и немлечни заместители на хранения за регулиране на телесното тегло, ферментирали продукти на млечна основа, макаронени изделия, месни заготовки и месни продукти, супи (готови за консумация) и концентрати за супи или супи на прах, салати, аналози на месо, напитки на млечна основа и заместители на отделни хранения за контрол на теглото, предназначени за населението като цяло.
(4)
На 12 декември 2019 г. заявителят също така подаде до Комисията искане за защита на научните изследвания и данните — обект на права на собственост, представени в подкрепа на заявлението, а именно подробното описание на производствения процес (3) и аналитичните данни за състава на новата храна (4).
(5)
На 22 април 2020 г.
Комисията поиска от Европейския орган за безопасност на храните („Органа“) да извърши оценка на грахово-оризовия протеин, ферментирал под въздействието на мицели на Lentinula edodes (гъба Шиитаке), като нова храна.
(6)
В съответствие с член 11 от Регламент (ЕС) 2015/2283 на 28 февруари 2022 г. Органът прие научно становище относно безопасността на грахово-оризовия протеин, ферментирал под въздействието на мицели на гъбата Шиитаке (Lentinula edodes), като нова храна съгласно Регламент (ЕС) 2015/2283 (5).
(1) ОВ L 327, 11.12.2015 г., стр. 1.
(2) Регламент за изпълнение (ЕС) 2017/2470 на Комисията от 20 декември 2017 г. за изготвяне на списъка на Съюза на новите храни в съответствие с Регламент (ЕС) 2015/2283 на Европейския парламент и на Съвета относно новите храни (ОВ L 351, 30.12.2017 г., стр. 72).
(3) MycoTechnology, Inc. (2020 г., непубликувано).
(4) MycoTechnology, Inc. (2020 г. и 2021 г., непубликувано).
(5) EFSA Journal (Бюлетин на ЕОБХ) 2022; 20(4):7205.